**Ӄө̆ԓнә кэшка панә соӽәԓтәӄө кӱтӽәмиӽән**

Әймәта ԓатнә кэшка панә соӽәԓтәӄө әйӄа вӑԓԓәӽән. Әй ӄотнә вө̆ԓӽән, ԓитө̆т әйӄа аныԓәӽән. Әйнам тӱԓәӽ киҷа ԓитө̆тәт әйкӱта әӄәтԓәӽән. Ноӽәр аныԓәӽән.

Панә тө̆вәнә тьә вӑԓԓәӽән. Әймәта ԓатнә мӓс вө̆й вәйӽән. Тьум вӑԓтыннә, соӽәԓтәӄө тө̆ӽәнә ньӑвмәԓ:

– Й-а, тьә мӓс вө̆ймән ит әнтә ԓиԓэмән. Тӑм ноӽәр сӓмәт тәрәмтә пырнә, тьә мӓс вө̆й ԓиԓэмән. Ит вәԓэ ԓитө̆т тӑйԓәмән.

– Й-а, вәс, тө̆ӽәнә ӄунтә, тө̆ӽәнә, – кэшка ньӑвмәԓ.

Сарнам вӑԓԓәӽән. Панә әймәта ԓатнә кэшка соӽәԓтәӄөнам ньӑвмәԓ:

– Ма тө̆т өпи тӑйԓәм. Ма тьу өпэма йӑӈӄиԓԓәм. Ԓӱв мәттә ай мөӄ сӓма питәԓтәӽ. Сорӽа тоӽә ӑԓә мойәԓта йӑӈӄиԓԓәм.

– А-а, йӑӈӄа, – соӽәԓтәӄө ньӑвмиԓ.

Панә тьу кэшка тьә мән. Ӄө̆в вәс ван мӓрә йӑӈӄиԓәӽ, әймәта ԓатнә тьә йө̆ӽәт. Тьу соӽәԓтәӄөнә пырыԓи:

– Вәԓэ, тьу мәта өпэна йӑӈӄән?

Кэшка ньӑвмәԓ:

– Йӑӈӄәм.

– Тьу мәта ай мөӄ мӱвсәр нӓмат пӑны?

– А-а, нӓмат пӑны «Ҷымәԓ таԓәӽ».

«А-а, ӄө̆расәӈ мәта нӓм, – тьу соӽәԓтәӄө нө̆мәӄсәԓ, – тьу нӓмпә, ԓӱв мәта ӄө̆расәп мәта нӓмат пӑны».

Тө̆ԓ сарнам тьу соӽәԓтәӄө панә кэшка вӑԓԓәӽән.

Тӱԓәккә йәӽ. Тьу вӑԓтыннә, панә әймәта ԓатнә тьу кэшка өс соӽәԓтәӄөнам ньӑвмәԓ:

– Ма сӓрә өс әй өпи тӑйԓәм. Тьу өпэм ими әтьә мөӄ сӓма питәԓтәӽ. Ма сӓрә ԓӱватыԓа йӑӈӄиԓԓәм, мойәԓта.

– А-а, йӑӈӄа, – соӽәԓтәӄө кэшканам ньӑвмиԓәԓ.

Панә тьу кэшка мән. Ӄө̆в вәс ван мӓрә йӑӈӄиԓәӽ. Әймәта ԓатнә тьә йө̆ӽәт. Тьу соӽәԓтәӄөнә пырыԓи:

– Вәԓэ, нӱӈ тьу өпэна йӑӈӄән? Кэшка ньӑвмәԓ:

– Йӑӈӄәм.

– Тьу мәта ай мөӄ мӱвсәр нӓмәт пӑны?

– А-а, нӓмат пӑны «Ҷупәԓ кима йәӽ».

«А-а, ӄө̆расәӈ мәта нӓм, – тьу соӽәԓтәӄө нө̆мәӄсәԓ, – тьу мәта нӓмәтпә ԓәӽнам мәта ӄ өрас нӓмәтат пӑнԓат».

Тьут пырнә өс сарнам вӑԓԓәӽән. Тьу мәта ноӽәр сӓмәт тәрәмта йәӽәт.

Әймәта ԓатнә кэшка ньӑвмәԓ:

– Й-а, ма өс йӑӈӄиԓԓәм, ма өс әй өпи тӑйԓәм. Тьу өпэм әтьә мөӄ сӓма пиӽәтәԓтәӽ. Ма сӓрә мойәԓта тө̆ӽә йӑӈӄиԓԓәм.

– А-а, йӑӈӄа, – соӽәԓтәӄө ньӑвмиԓәԓ.

Тьу мәта кэшка мән.

Йӑӈкиԓәӽ-йаӈӄиԓәӽ, ӄө̆в вәс ван мӓрә йӑӈӄиԓәӽ. Панә әймәта ԓатнә тьә йө̆ӽәт. Тьу соӽәԓтәӄөнә пырыԓи:

– Вәԓэ, нӱӈ тьу мәта өпэна йӑӈкән?

Кэшка ньӑвмәԓ:

– Йӑӈӄәм.

– Тьу өпэ муӄәԓ ӄө̆ԓнә нӓмат пӑны?

– А-а, тьуминт мәта нӓмат пӑнтәӽ «Ӑԓә кәркәмты».

«А-а, ӄө̆расәӈ мәта нӓм», – тьу соӽәԓтәӄө нө̆мәӄсәԓ.

Панә өс сарнам вӑԓԓәӽән. Тьу вӑԓтыннә, әймәта ԓатнә тьу ноӽрәт, тьу мәта аныйәм ԓитө̆т пуләт тәрмәт, ԓитө̆т өс пә әнтәм.

Панә тьу соӽәԓтәӄө ньӑвмәԓ:

– Мин вәԓэ ԓитө̆тԓәмән тәрмәт. Йа-а, тьӑӄа, ӑнтәӄа тьу мӓс вйа йӑӈӄиԓԓәмин, тө̆ԓ соӽит пул вәԓмән.

А-а, тьу кэшка ԓӑӈк әнтә вӓрәԓ. Панә тьу ԓӑпаса тьә мәнӽән. Ԓӑпаса ӄуӈәтӽән, вө̆й тӑйәм пут таԓәӽ.

Пытәмтәмин, соӽәԓтәӄө йастәԓ:

– А-а, ма ит тьә тө̆ӈәмтэм! Нӱӈ тьиминт өпиԓитнам йӑӈӄиԓән, нӱӈ мӓс вө̆й ԓита йӑӈӄиԓән!

Панә ньуԓа тьә питӽән. Тө̆вәнә ньуԓа питмин, итӽә пәтә мө̆ҷә китӽи вӑԓԓәӽән.